© Анелия Николова

Половината незаконни лагери на роми и чергари във Франция ще бъдат премахнати до три месеца, съобщи министърът на вътрешните работи Брис Ортфьо, цитиран от Франс прес.

Той обеща също, че ромите, които са нарушили законите, ще бъдат незабавно връщани в България и Румъния.

Министърът направи това изказване след извънредно министерско съвещание, свикано от президента Никола Саркози, след като в градчето Сен Енян, Централна Франция, избухнаха сблъсъци между ромите и френската полиция. Преди съвещанието Саркози предупреди, че някои представители на ромското малцинство създават "проблеми" за сигурността, уточнява агенцията.

Ортфьо се закани, че циганите, които извършват нарушения, ще бъдат подложени на "практически незабавно" депортиране в страните, от които идват.

Смята се, че по-голямата част от ромите във Франция са от Румъния и България, които се присъединиха към ЕС през 2007 г.

"Чергари" е френски административен термин, който обхваща различните цигански етноси и ромите, които идват от Румъния, България и Централна Европа. Във Франция те са общо около 400 000 души - 95 процента са с френско гражданство, а ромите са 15 000 души и този брой нараства. През 2009 г. от Франция са били експулсирани 9875 роми, от тях 85 процента към Румъния, пише в. "Монд".

Половината от около 300-та незаконни чергарски и ромски лагери във Франция трябва да бъдат демонтирани до три месеца. Франция и Румъния ще извършат полицейски обмен, а десет френски данъчни инспектори ще посетят някои ромски и чергарски лагери за проверка на обитателите им.

"Срещата бе посветена на борбата срещу незаконното обитаване на земи и сгради. Целта не е била да се заклеймява никоя общност, а да се санкционират незаконни прояви", заяви вътрешният министър.

Левицата, цигански сдружения и правозащитни асоциации разкритикуваха днешната среща. Те упрекнаха Саркози и правителството му, че предлагат етнически подход към закононарушенията и по този начин заклеймяват цяла общност.

Държавният секретар по европейските въпроси Пиер Льолуш заяви, че влизането на Румъния и България в ЕС е довело до наплив от роми във Франция и съседните страни и е породило нарастване на престъпността в полза на "удобно настанени в Румъния мафиотски босове".

Свободата на придвижване, която ще важи в пълна степен за румънците и българите от 2013 г., ще бъде фактически ограничена за ромите, от които за пребиваване във Франция ще се изискват достатъчни доходи, коментира "Монд".